**LIETUVOS RESPUBLIKOS VYRIAUSIOSIOS RINKIMŲ KOMISIJOS NARIO**

**TAURO RUTKŪNO**

**VERTINIMO IŠVADA**

**DĖL KĖDAINIŲ APYGARDOS NR. 43 RINKIMŲ KOMISIJOS 2020 M. RUGSĖJO 30 D. SPRENDIMO NR. AK-25 „DĖL DALIAUS SERAFINO GALIMO LIETUVOS RESPUBLIKOS SEIMO RINKIMŲ ĮSTATYMO 51 SRT. 1 D. NUOSTATŲ PAŽEIDIMO“**

2020 m. spalio 2 d. Nr. 3-96 (1.2)

Vilnius

Lietuvos Respublikos vyriausioji rinkimų komisija (toliau – Vyriausioji rinkimų komisija) 2020 m. rugsėjo 30 d. gavo Kėdainių apygardos Nr. 43 rinkimų komisijos (toliau – Kėdainių ARK) 2020 m. rugsėjo 30 d. sprendimą Nr. AK-25 „Dėl Daliaus Serafino galimo Lietuvos Respublikos Seimo rinkimų įstatymo 51 str. 1 d. nuostatų pažeidimo“, kuriuo patvirtinta Kėdainių ARK sudarytos tyrimo grupės 2020 m. rugsėjo 29 d. išvada „Dėl Daliaus Serafino galimo Lietuvos Respublikos Seimo rinkimų įstatymo 51 str. 1 d. nuostatų pažeidimo“ (toliau – Tyrimo grupės išvada). Tyrimo grupės išvadoje konstatuojama, kad kandidatas į Lietuvos Respublikos Seimo narius Dalius Serafinas nepažeidė Lietuvos Respublikos Seimo rinkimų įstatymo 51 straipsnio 1 dalyje nurodyto draudimo papirkti rinkėjus ir balsavimo teisę turinčius asmenis.

Vadovaujantis Lietuvos Respublikos Seimo rinkimų įstatymo 51 straipsnio 3 dalimi ir Rinkėjų galimų papirkimo atvejų tyrimo ir vertinimo tvarkos aprašo, patvirtinto Lietuvos Respublikos vyriausiosios rinkimų komisijos 2017 m. vasario 23 d. sprendimu Nr. Sp-47 „Dėl Rinkėjų galimų papirkimo atvejų tyrimo ir vertinimo tvarkos aprašo ir metodinių rekomendacijų patvirtinimo“ (toliau – Aprašas), 40 ir 41 punktais, teikiama išvada dėl Kėdainių ARK 2020 m. rugsėjo 30 d. sprendimo Nr. AK-25 „Dėl Daliaus Serafino galimo Lietuvos Respublikos Seimo rinkimų įstatymo 51 str. 1 d. nuostatų pažeidimo“.

**1. Tyrimo objektas**

1.1. Vyriausiosios rinkimų komisijos Kėdainių ARK 2020-09-03 persiųstas pranešimas, kuriame prašoma ištirti, ar 2020-08-08 vykusioje Nociūnų bendruomenės šventėje, Dalius Serafinas, Kartų solidarumo sąjungos – Santalkos Lietuvai keliamas kandidatu į Lietuvos Respublikos Seimo narius Kėdainių rinkimų apygardoje Nr. 43, nepažeidė Seimo rinkimų įstatymo ir ar jo veiksmai laikytini bandymu papirkti rinkėjus. Nociūnų bendruomenės šventėje, gavęs pasakyti sveikinimo žodį, Dalius Serafinas organizavo viktoriną su apdovanojimu, prizą reikėjo pasiimti geltonoje palapinėje sukant laimės ratą. Šio pasisakymo vaizdo įrašas paviešintas Facebook paskyroje.

**2. Atlikto tyrimo procedūrų vertinimas**

2.1. Kėdainių ARK tyrimo grupė sudaryta nepažeidžiant Aprašo 16 punkto reikalavimų.

2.2. Kėdainių ARK 2020-09-24 protokoliniu sprendimu tyrimo terminas pratęstas.

2.3. Tyrimas atliktas Aprašo 24 punkte nustatytais terminais.

2.4. Tyrimo metu apklausti visi žinomi asmenys, galėję suteikti tyrimui reikšmingos informacijos, ir ištirti visi įrodymai, galėję turėti reikšmės priimant sprendimą.

2.5. Kėdainių ARK tyrimo grupės 2020-09-29 išvada ir Kėdainių ARK 2020-09-30 sprendimas Nr. AK-25 Vyriausiajai rinkimų komisijai perduoti Aprašo 34 punkte nustatytais terminais.

2.6. Dalius Serafinas buvo tinkamai informuotas apie atliekama tyrimą, turėjo galimybę teikti paaiškinimus.

**3. Tyrimo metu nustatytos sprendimui priimti reikšmingos faktinės aplinkybės**

3.1. 2020-04-10 prasidėjo 2020-10-11 Lietuvos Respublikos Seimo rinkimų politinė kampanija.

3.2. Vyriausiosios rinkimų komisijos 2020-09-10 sprendimu Nr. Sp-168 „Dėl kandidatų ir kandidatų sąrašų, dalyvaujančių 2020 m. spalio 11 d. Lietuvos Respublikos Seimo rinkimuose, įregistravimo ir paskelbimo“ Dalius Serapinas įregistruotas Kartų solidarumo sąjungos – Santalkos Lietuvai keliamu kandidatu Kėdainių rinkimų apygardoje Nr. 43 (kandidato pareiškiniai dokumentai įteikti 2020-08-03).

3.3. Nociūnų kaimas yra Kėdainių rinkimų apygardos Nr. 43 teritorijoje.

3.4. Dainius Serapinas asmeniškai nebuvo kviestas dalyvauti Nociūnų kaimo bendruomenės šventėje „Kaimo sueiga“, kvietimai niekam nebuvo siunčiami, apie vyksiančią šventę buvo paskelbta „Facebook“, rajono laikraščiuose. Šventės dalyviai nepažinojo Daliaus Serapino, o sveikindamas susirinkusius jis šventės dalyviams neprisistatė ir nenurodė, kad yra kandidatas.

3.5. Vaizdo įraše užfiksuota, kaip Dalius Serafinas užduoda klausimą, o į jį teisingai atsakiusiam šventės dalyviui praneša: „Prizas! Ten geltonoje palapinėje yra „laimės ratas“, nueikit, prisistatykit ir trauksit penkis bilietus“.

3.6. Dalius Serafinas paaiškinime teigia, kad apie prizą kalbėjęs humoro forma, prizas buvo hipotetinis, tai suprato ir prizą turėjęs laimėti asmuo, todėl prizo atsisakė.

3.7. Šventės organizatoriai nepastebėjo, kad šventės metu būtų sukamas „laimės ratas“ ir dalijami prizai.

3.8. Atsižvelgiant į tai, kad leidimas prekybai buvo išduotas tik vienam asmeniui, tyrimo metu buvo nustatytas asmuo, kuris prekiavo geltonoje palapinėje. Šis asmuo patvirtino, kad jokio „laimės rato“ jo palapinėje nebuvo, jis prisimena tik vyrą, kuris nupirko saldainių už 3 eurus, jų nepasiėmė, o vėliau atėjo kitas asmuo, kuris paėmė šiuos saldainius.

3.9. Tyrimo metu nustatytas asmuo, teisingai atsakęs į Dalius Serafino užduotą klausimą, nurodė, kad nežino, kas toks yra Dalius Serafinas, nieko nežino apie geltoną palapinę, moteris jam leido sukti „laimės ratą“, prizai buvo dulkini murzini pliušiniai žaislai, kurių jis neturi.

3.10. Tyrimo metu nepavyko nustatyti „laimės ratą“ leidusios sukti moters, taip pat „laimės ratą“ ir prizų dalijimą mačiusių kitų šventės dalyvių.

3.11. Iš liudininkų pateiktos informacijos negalima patvirtinti prizo įteikimo į viktorinos klausimą teisingai atsakiusiam asmeniui fakto.

3.12. Iš apklaustų šventėje dalyvavusių asmenų pateiktos informacijos matyti, kad jie nematė, neprisimena arba nenori atskleisti įvykio aplinkybių, todėl papildomai tęsti tyrimą yra neperspektyvu.

**4. Tyrimo metu atlikto teisinio vertinimo pagrįstumo vertinimas**

4.1. Iš surinktų duomenų nustačius, kad Nociūnų kaimo bendruomenės šventėje „Kaimo sueiga“ nebuvo vykdoma rinkimų agitacija, šventės dalyviai nežinojo, kad Dalius Serafinas yra kandidatas į Seimo narius, taip pat nesant pakankamai duomenų, leidžiančių patvirtinti faktą, kad bent vienam šventės dalyviui buvo įteikta materialinę ar nematerialinę vertę turinti dovana nuo Daliaus Serafino, laikytina, kad Kėdainių ARK tyrimo grupės išvadoje pagrįstai prieita prie išvados, kad Dalius Serafinas nepažeidė Lietuvos Respublikos Seimo rinkimų įstatymo 51 straipsnio 1 dalyje nurodyto draudimo papirkti rinkėjus ar rinkimų teisę turinčius asmenis.

**5. Išvada**

5.1. Kėdainių ARK 2020-09-30 sprendimas Nr. AK-25, kuriuo pritarta Kėdainių ARK tyrimo grupės 2020-09-29 išvadai, kad Dalius Serapinas nepažeidė Lietuvos Respublikos Seimo rinkimų įstatymo 51 straipsnio 1 dalyje nurodyto draudimo papirkti rinkėjus ar rinkimų teisę rinkimų teisę turinčius asmenis, yra priimtas laikantis nustatytų galimų papirkimo atvejų tyrimo ir vertinimo procedūros reikalavimų, surinkus ir objektyviai išnagrinėjus visas tyrimui reikšmingas aplinkybes, tinkamai pritaikius galiojančio teisinio reguliavimo nuostatas, todėl nėra teisinio pagrindo šio sprendimo nepatvirtinti.

Atsižvelgiant į tai, kas išdėstyta, Vyriausiajai rinkimų komisijai siūloma:

Patvirtinti Kėdainių apygardos Nr. 43 rinkimų komisijos 2020 m. rugsėjo 30 d. sprendimą Nr. AK-25 „Dėl Daliaus Serafino galimo Lietuvos Respublikos Seimo rinkimų įstatymo 51 str. 1 d. nuostatų pažeidimo“.

Komisijos narys Tauras Rutkūnas